
Nr. SC2010- 8708/15.04.2010
REFERAT

privind alocarea sumei de 13.500 lei în vederea participării Consiliului Local al Municipiului Timişoara la organizarea unei expoziţii turistice dedicate Municipiului Timişoara, la Belgrad, Serbia
Consulatul General al Republicii Serbia din Timişoara, în colaborare cu Ministerul Turismului din Serbia, prin Organizaţia Naţională Turistică din Serbia, a invitat Municipiul Timişoara să organizeze în luna mai 2010 o expoziţie turistică dedicată Municipiului Timişoara, în Belgrad, Serbia. Expoziţia se preconizează a se desfăşura la sediul  Organizaţiei Turistice din Serbia, care pune gratuit la dispoziţia Municipiului Timişoara un spaţiu pentru organizarea evenimentului.
Această expoziţie este expresia  reciprocităţii expoziţiilor similare organizate în ultimii ani în Municipiul Timişoara de oraşe din Serbia, care au beneficiat de sprijinul Municipalităţii din Timişoara.
Această expoziţie va aduce un plus de imagine oraşului Timişoara, va constitui o posibilitate de promovare a valorilor locale şi a evenimentelor (multi)culturale care se desfăşoară în oraşul nostru şi de asemenea, prilej de întărire a bunelor relaţii dintre Belgrad şi Timişoara. Participarea la evenimentul amintit ar crea un cadru favorabil pentru afirmarea potenţialului multicultural şi turistic al oraşului şi al zonei Timişoara.

În acest sens, este necesară deplasarea unei delegaţii din cadrul Primăriei Municipiului Timişoara la Belgrad, Serbia, pentru organizarea acestei expoziţii.
Expoziţia va conţine panouri de expunere şi sisteme de afişaj, care prezintă imagini urbane din Timişoara, imagini ale evenimentelor organizate de Primăria Timişoara. De asemenea, se vor distribui materiale de informare şi promovare turistică a oraşului nostru.

La deschiderea oficială a expoziţiei vor participa şi oficialităţi ale Municipiului Timişoara (consilieri locali, primar, viceprimari) care se vor întâlni cu alte oficialităţi din Belgrad. A doua zi va avea loc o sesiune de întâlniri între reprezentanţi ai agenţiilor de turism din Timişoara şi agenţii de turism din Belgrad. 
Pentru acest eveniment s-a estimat că va fi necesară suma de 13.500 lei, pentru acoperirea următoarelor cheltuieli: transport, organizare catering, cumpărare sisteme de afişaj şi expunere, taxe vamale, cazare/diurne/asigurări de sănătate/transport participanţi şi achiziţii materiale promoţionale şi de informare, conform estimării din Anexă, şi alte cheltuieli necesare organizarii expoziţiei.
Având în vedere cele menţionate mai sus, 
    Propunem:
- aprobarea participării Consiliului Local al Municipiului Timişoara la organizarea unei expoziţiei turistice dedicate Municipiului Timişoara, în Belgrad, Serbia, în luna mai 2010.
· (1) aprobarea alocării sumei de 13.500 lei din bugetul local pentru acoperirea cheltuielilor implicate de organizarea expoziţiei turistice dedicate Municipiului Timişoara, în Belgrad, Serbia,  în luna mai 2010, conform estimării din Anexă . 

· (2) După expoziţie, Direcţia Dezvoltare din cadrul Primăriei Municipiului Timişoara se obligă să prezinte Consiliului Local al Municipiului Timişoara o informare privind efectuarea cheltuielilor. Justificarea şi decontarea cheltuielilor se vor realiza numai pe bază de acte doveditoare, conform legii. 

